དེས་ན་གོང་དུ་བཤད་པའི་འགྲེལ་སྟངས་དེ་དག་ཅི་ཞིག་ཡིན་ནའང་ཡིན་དུ་ཆུག་ལ།འདིར་ཅུང་ཟད་བློ་ཁོག་ཡངས་མོས་བསམ་དགོས་པའི་གནད་དོན་འགའ་ཡོད་པ་ནི།སློབ་དཔོན་དབྱུག་པ་ཅན་གྱིས་སྙན་ངག་མེ་ལོང་མརུ་སྲོག་གིས་རྣམ་གཞག་བསྟན་ཡོད་མེད་དང་།རྒྱལ་དབང་ལྔ་པ་ཆེན་མོ་དང་བོད་མཁས་པ་མི་ཕམ་དགེ་ལེགས་རྣམ་རྒྱལ་སོགས་སུ་ཞིག་རང་ལུགས་ལ་འཛིན་དགོས་མིན་དང་།སྤྱིར་རྒྱ་བོད་མཁས་པའི་གཞུང་དུ་སྙན་ངག་གི་སྲོག་གི་རྣམ་གཞག་བཤད་ཡོད་མེད་ལྟ་རྒྱུ་ཞིག་མིན་པར།ངེས་པ་དོན་གྱིས་ན་སྙན་ངག་གི་གཞུང་ལུགས་སུ་སྲོག་གི་རྣམ་གཞག་ཅིག་གཏན་འབེབས་བྱས་པ་ཡིན་ན།དགོས་ཕན་དེ་ལྡན་གྱི་སྙན་ངག་གི་སྲོག་དེ་ཚད་ཅི་འདྲ་ཞིག་ལ་ངོས་འཛིན་བྱེད་དགོས་མིན་དང་།དེ་ལྟར་ངོས་འཛིན་བྱས་པའི་སྙན་ངག་གི་སྲོག་དེས་སྙན་ངག་འགྲུབ་པར་དགོས་ཅི་ཞིག་ཡོད་མིན།གལ་སྲིད་སྙན་ངག་གི་སྲོག་དེས་སྙན་འགྲུབ་པའི་དགོས་ཕན་མི་དམན་པ་ཞིག་ཡོད་ན།དགོས་ཕན་དེ་འདྲ་ཞིག་ཡོང་བར་སྙན་ངག་གི་སྲོག་གི་རྣམ་གཞག་དེ་ཚུལ་ཇི་ལྟར་གཏན་འབེབ་བྱེད་དགོས་མིན་བཅས་ཡིན་ལ།གལ་ཏེ་སྙན་ངག་གི་གཞུང་ལུགས་སུ་སྲོག་གི་རྣམ་གཞག་ལ་དགོས་ཕན་ཅི་ཡང་མེད་ན།མེད་ཚུལ་ཇི་ལྟར་ཡིན་མིན་དང་ཡོད་པར་འདོད་མཁན་ཚོ་ལ་དགག་སྒྲུལ་ཇི་ལྟར་བྱེད་དགོས་ཚུལ་བཅས་རེད་འདུག